นักเศษฐศาตร์คาดอีก6เดือนศก.ไทยทรุด
โพลกรุงเทพเผยนักเศรษฐศาสตร์คาด3-6เดือนข้างหน้าเศษฐกิจไทยทรุดเนื่อง ปัจจัยภายนอกประเทศแย่ลง
3 ต.ค. 2554

โพลกรุงเทพเผยนักเศรษฐศาสตร์คาด3-6เดือนข้างหน้าเศษฐกิจไทยทรุดเนื่อง ปัจจัยภายนอกประเทศแย่ลง          
ศูนย์วิจัยมหาวิทยาลัยกรุงเทพ (กรุงเทพโพล) เปิดเผยผลสำรวจความเห็นนักเศรษฐศาสตร์ที่ทำงานอยู่ในหน่วยงานด้านการวิเคราะห์ วิจัยเศรษฐกิจระดับชั้นนำของประเทศ 30 แห่ง จำนวน 63 คน เรื่อง “ดัชนีคาดการณ์เศรษฐกิจไทย 3 และ 6 เดือนข้างหน้า ” พบว่า ดัชนีคาดการณ์เศรษฐกิจไทยในอีก 3 เดือนข้างหน้า อยู่ที่ 47.46 ซึ่งเป็นระดับที่ลดลงเมื่อเปรียบเทียบกับการสำรวจในครั้งก่อนหน้าที่ค่าดัชนีอยู่ที่ 62.11 อีกทั้งค่าดัชนียังอยู่ในระดับที่ต่ำกว่า 50 
ข้อมูลดังกล่าวสะท้อนมุมมองนักเศรษฐศาสตร์ที่มีต่อเศรษฐกิจในอีก 3 เดือนข้างหน้าว่าจะแย่ลงเมื่อเปรียบเทียบกับปัจจุบัน เช่นเดียวกับ ดัชนีคาดการณ์เศรษฐกิจไทยในอีก 6 เดือนข้างหน้า ที่อยู่ในระดับ 45.14 ซึ่งเป็นระดับที่ต่ำกว่าดัชนีคาดการณ์ 3 เดือนข้างหน้า แสดงให้เห็นว่าเศรษฐกิจไทยจะทรุดอย่างต่อเนื่องในอีก 6 เดือนข้างหน้า          ทั้งนี้ เมื่อพิจารณาในแต่ละปัจจัยขับเคลื่อนเศรษฐกิจในอีก 3 เดือนข้างหน้า พบว่า 4 ใน 5 ปัจจัย ค่าดัชนีมีการปรับตัวลดลงและอยู่ในระดับที่ต่ำกว่า 50 ค่อนข้างมากประกอบด้วย การบริโภคภาคเอกชน การลงทุนภาคเอกชน การส่งออกสินค้า และการท่องเที่ยวจากต่างประเทศ มีเพียงปัจจัยการใช้จ่าย และการลงทุนภาครัฐ เท่านั้น ที่นักเศรษฐศาสตร์มองว่าจะปรับตัวดีขึ้นเมื่อเปรียบเทียบกับปัจจุบัน          ส่วนการคาดการณ์ในอีก 6 เดือนข้างหน้า นักเศรษฐศาสตร์คาดการณ์ว่าปัจจัยภายในประเทศจะปรับตัวดีขึ้น(ประกอบด้วย การบริโภคภาคเอกชน การลงทุนภาคเอกชน และการใช้จ่ายและการลงทุนภาครัฐ) ขณะที่ปัจจัยภายนอกประเทศจะแย่ลงไปอีก (ประกอบด้วย การส่งออกสินค้า และ การท่องเที่ยวจากต่างประเทศ)          สำหรับ ดัชนีสถานะเศรษฐกิจไทยในปัจจุบันยังคงอยู่ในสถานะที่แข็งแกร่งเห็นได้จากค่าดัชนีที่อยู่ในระดับ 53.92 (ค่าดัชนีสูงกว่า 50) แต่เป็นการแข็งแกร่งที่ลดลงเล็กน้อยเมื่อเปรียบเทียบกับการสำรวจครั้งก่อนหน้าที่ค่าดัชนีอยู่ที่ 56.94 (เดือนกรกฎาคม 54) เมื่อพิจารณาในแต่ละปัจจัยขับเคลื่อนเศรษฐกิจ พบว่า การใช้จ่ายและการลงทุนภาครัฐ การส่งออกสินค้า และการท่องเที่ยวจากต่างประเทศ ยังคงอยู่ในสถานะที่แข็งแกร่ง ขณะที่ปัจจัยการบริโภคภาคเอกชน และการลงทุนภาคเอกชน อยู่ในสถานะที่อ่อนแอ.